《风定示苏汝载》
明代·韩上桂

昨夜天风生怒号，搅乱树木声颾颾。鲸鲵尾击古壁上，馀波灭没鳣鲔逃。

今朝风定涛亦息，大鱼小鱼空濈濈。枝柯胶扰气未平，枯皮摧裂冻犹涩。

顾我浮生靡根蒂，萍踪漂泊安所系。奈何与水族争波涛，久念精魂倍惊悸。

作者简介：明广东番禺人，字孟郁，号月峰。幼时家贫，喜读书。向人借《二十一史》，浏览一月，即默识大略。万历二十二年中举。授国子监丞。转永平府通判。巡抚方一藻以其才荐。崇祯末闻帝死讯，愤恨死。